In nomine sanctæ et individuæ Trinitatis. Quoniam temporum vetustas, et humanæ recordationis infirmitas, ea quæ ad ecclesiarum utilitatem disponuntur ab hominum delent memoria; ego Hato, divina annuente gratia episcopus Trecensis, tam præsentium existentiæ, quam futurorum posteritati, scripto notificari volui quod Hugo Venator, suæ, suorumque animabus providens in futurum, quicquid in territorio de Burs habebat, laudantibus et assentientibus filiis suis, monachis Molismensibus antiquitus dedit. Hanc proinde terram quam supradicti monachi ex dono Hugonis Venatoris possidebant, fratribus ecclesiæ Pontiniacensis concesserunt. Ne autem hoc donum quod Molismenses monachi Pontiniacensibus fecerant, per alicujus machinationem inquietaretur, prædicti Hugonis filii in præsentiam nostram venerunt, et terram illam Pontiniacensi ecclesiæ laudaverunt. Quorum nomina sunt hæc: Josbertus, Guibertus, Gibaudus, Iterius. Hoc etiam laudavit Iterii supradicti uxor, filiusque ejus Dudo. Laudationi etiam suæ hoc addiderunt quod si Pontiniacenses de nemore eorum, terræ supradictæ contigno, aliquid excolere voluerint, sine omni redditu quiete facere poterunt. Porro fiduciaverunt quod si quis inde ecclesiæ Pontiniacensi calumpniam fecerit de terra et de nemore, sicut laudaverunt et diviserunt, garantiam eis portabunt. Præterea Gaufridus Frossemorale, in præsentia nostra definivit se fratribus Pontiniacensibus sex libras redditurum, si quid illi fiduciaverant, vel impotentia, vel incuria non teneret. Hoc sigilli nostri auctoritate firmavimus, subtitulatis tam clericorum quam laicorum qui interfuere nominibus hi sunt: Manasses de Villamauri, archidiaconus; magister Petrus Strabo; Odo, magister Manasse archidiaconi; Otrannus. Quando autem hoc donum ipsis monachis Pontiniacensibus ostensum et divisum, et donatum fuit, hii præsentes fuerunt: Gaufridus Froissemorale; Petrus Decharz; Theobaldus de Venisiaco; Evrardus de Villamauri, Gauterius Ruminans-Obolum; Johannes, carpentarius; Eirius, presbyter; Gauterius Borsacre, monachus Pontiniacensis; frater Hugo, magister de Calliaco; frater Robertus, magister de Cresciaco.